
ŠAKIŲ RAJONO SAVIVALDYBĖS  TARYBA

SPRENDIMAS

DĖL ASMENŲ SIUNTIMO IR APGYVENDINIMO GLOBOS NAMUOSE TVARKOS APRAŠO TVIRTINIMO
2008 m. birželio 26 d. Nr.T-195
Šakiai


Savivaldybės taryba, vadovaudamasi Lietuvos Respublikos Socialinių  paslaugų   įstatymo (Žin., 2006, Nr.17-589)  17 str., Socialinės apsaugos ir darbo ministro 2006 m. balandžio 5 d. įsakymu Nr. A1 – 94 (Žin., 2006, Nr. 43-1571) patvirtinto Asmens (šeimos) socialinių paslaugų poreikio nustatymo ir skyrimo tvarkos aprašo 54 p., Socialinės apsaugos ir darbo ministro 2006 m. birželio 27 d.  įsakymu  Nr.A1 – 179  (Žin., 2006, Nr.73-2795)  patvirtintos  Socialinės rizikos vaiko ar likusio  be  tėvų  globos   vaiko  socialinės  globos  poreikio  nustatymo  metodikos   32 p.,  n u s p r e n d ž i a:

1. Patvirtinti  asmenų  siuntimo ir apgyvendinimo  globos namuose tvarkos aprašą (pridedama).

2.Pripažinti netekusiu  galios savivaldybės tarybos 2004 m. rugsėjo  16 d. sprendimą  Nr.  T – 255 „Dėl  asmenų   nukreipimo  į stacionarias socialinės globos įstaigas tvarkos patvirtinimo“.

Juozas Bertašius

PATVIRTINTA

Šakių rajono savivaldybės tarybos

2008 m. birželio 26 d. sprendimu Nr.T-195

Asmenų siuntimo ir apgyvendinimo globos namuose tvarkos aprašas

I.Bendrosios nuostatos


1. Asmenų siuntimo ir apgyvendinimo  globos namuose tvarkos aprašas nustato Šakių  rajono gyventojų siuntimo ir apgyvendinimo tvarką  socialinės globos namuose.


2. Asmenų siuntimo ir apgyvendinimo tvarkos aprašas apibrėžia asmens siuntimo į globos namus procedūrą bei apgyvendinimą.


3. Siuntimo ir apgyvendinimo tvarkos aprašas taikomas apgyvendinant asmenis senyvo amžiaus, suaugusiųjų su negalia globos namuose, vaikų su negalia, asmenims, kuriems reikalinga trumpalaikė ar ilgalaikė socialinė globa, likusiems be tėvų globos vaikams, socialinės rizikos vaikams, kuriems reikalinga laikinoji  globa.


4. Šios tvarkos privalo laikytis asmenys, norintys apsigyventi globos įstaigoje, jų globėjai ar rūpintojai, globos įstaigos.

                                              II. Asmens siuntimas į globos namus


5. Asmuo siunčiamas į globos namus trumpalaikei ar ilgalaikei, o vaikas, kuriam nustatyta laikinoji  globa ar socialinės  rizikos  vaikas  –  trumpalaikei socialinei globai, vadovaujantis savivaldybės  priimtu sprendimu  dėl socialinės globos skyrimo asmeniui globos namuose.


6. Globos  namai, į kuriuos siunčiamas asmuo, parenkami  pagal galimybes atsižvelgiant į paties asmens (globėjo, rūpintojo) pageidavimą.


7. Asmenų siuntimo klausimus į globos įstaigas sprendžia savivaldybės administracijos  direktoriaus įsakymu sudaryta Paslaugų skyrimo komisija (nuostatus ir sudėtį tvirtina savivaldybės administracijos  direktorius).


8. Paslaugų skyrimo komisijos posėdžiai protokoluojami. Protokolą rašo paskirtas komisijos sekretorius. 


9. Paslaugų skyrimo komisijos  sprendimas yra rekomendacinio pobūdžio. Galutinį sprendimą  dėl  socialinės globos skyrimo  priima savivaldybės administracijos direktorius, kurio sprendimas įforminamas įsakymu.        


10. Priėmus sprendimą   apgyvendinti asmenį globos namuose išrašomas asmens siuntimas į globos namus. Siuntimą  išrašo savivaldybės  administracijos Socialinės paramos skyriaus vedėja. Siuntimą į apskrities  pavaldumo  globos  namus  išduoda apskrities administracijos viršininko įgaliotas asmuo. 


11. Siuntimas per 3 darbo dienas nuo jo išrašymo dienos pateikiamas (išsiunčiamas) asmeniui  (globėjui, rūpintojui). Siuntimo  kopija  pateikiama globos namams.


12. Išrašytas siuntimas  galioja  30 kalendorinių dienų nuo jo išdavimo dienos. Siuntimo galiojimo terminas gali būti pratęsiamas, jei asmuo (globėjas, rūpintojas) raštu pateikia paaiškinimą  nurodydamas nenuginčijamas  konkrečias objektyvias priežastis, dėl kurių asmuo negali apsigyventi globos namuose per nurodytą laiką.


13. Jeigu asmuo  neapsigyvena globos namuose  per  siuntimo  galiojimo  terminą, sprendimas skirti socialinę globą pripažįstamas  netekusiu galios .


14. Atsakingas savivaldybės administracijos Socialinės paramos skyriaus specialistas surenka reikalingus asmens bylos dokumentus  ir parengia  asmens bylą. Ši  byla  pateikiama  globos namams, apgyvendinant asmenį.


15. Jei globos namuose nėra  laisvų vietų, asmuo  yra įrašomas  į asmenų eilę  trumpalaikei ar ilgalaikei  socialinei globai gauti.


16. Savivaldybės administracijos Socialinės paramos skyriuje duomenys apie asmenį  saugomi Asmens  (šeimos) registracijos kortelėje.


17. Asmenų eilė trumpalaikei  ar ilgalaikei socialinei globai gauti sudaroma  pagal sprendimų  dėl socialinės globos  skyrimo priėmimo  datą. Tais atvejais, kai sprendimai  dėl socialinės globos skyrimo  priimami  ta  pačia  data keliems  asmenims, atsižvelgiama ir į jų  Prašymo – paraiškos  socialinėms paslaugoms gauti  pateikimo datą.  

III. Socialinių paslaugų asmeniui sustabdymas ir nutraukimas


18.  Asmeniui, gaunančiam paslaugas globos įstaigoje, ne rečiau kaip 1 kartą per metus atliekamas poreikių socialinėms paslaugoms gauti vertinimas. Vertinimą atlieka socialinių paslaugų įstaigos socialinis darbuotojas. Sprendimą dėl tos pačios rūšies  paslaugų priima  įstaigos vadovas. Jei socialinių paslaugų  pobūdis keičiasi, įstaigos vadovas kreipiasi į  savivaldybės  instituciją  dėl naujų paslaugų skyrimo.

IV. Asmens (šeimos) teisės  ir pareigos


19.  Asmuo (šeima) turi teisę  į  informacijos ir priėjimo prie dokumentų  apie asmenį  (šeimą) konfidencialumą.


20.  Asmuo, jo globėjas, rūpintojas  privalo teikti  socialiniams  darbuotojams  informaciją, susijusią  su  asmens (šeimos)  socialinių paslaugų  poreikio vertinimu. Asmuo (šeima) atsako  už pateikiamų  vertinti duomenų  tikrumą  bei  informacijos  teisingumą.

               V.Skundų nagrinėjimas


21.  Ginčai   dėl savivaldybės  institucijos,  apskrities  viršininko  administracijos   priimtų sprendimų  nagrinėjami  Administracinių  bylų teisenos  įstatymo  nustatyta   tvarka.

